Kahe Eestile väga olulise tähtpäeva vahel - 3.jaanuaril 90 aastat tagasi lõppesid Vabadussõja lahingud ning 2.veebruaril möödub 90 aastat Tartu rahulepingu sõlmimisest - pöörduvad mõtted paratamatult Eesti tänaste probleemide kõrvalt vähemalt hetkeks ka ajaloole. Olen teadlik, et  igasuguste edetabelite tegemine ajaloolistest sündmustest on sügavalt subjektiivne - igal inimesel on neist oma nimekiri olemas ning vaevalt, et ta teistega kattub. Seda enam pakuks aga huvi mõnda sellist nimekirja lugeda, eriti kui ise mõne äsja kokku oled pannud. Minult on kirjastus "Grenader" nimelt tellinud raamatu "20 lahingut Eesti ajaloos". Mul on oma nimekiri koos ning töö käimas, kui oleks aga huvilisi, siis ootaksin ka teiste pakkumisi - et millised need 20 lahingut Eesti ajaloos olema peaksid. Jutt  on siiski Eestis või selle vahetus läheduses löödud lahingutest - Tannenberg ja Poltaava - mis mõlemad Eesti ajalugu otsustavalt mõjutasid - jäävad sellest nimekirjast välja- Iga arvamus on teretulnud.